钦定古今图书集成/理学汇编/文学典/第092卷 > 赵㧑谦〈乐良 迮雨 赵俶 张昱 吴志淳 朱芾〉
## 钦定古今图书集成/理学汇编/文学典/第092卷 > 赵㧑谦〈乐良 迮雨 赵俶 张昱 吴志淳 朱芾〉

按《明外史》本传：“㧑谦名古则，更名谦，馀姚人。幼孤贫，
寄食山寺。长游四方，人有一善一能辄往访。隆寒溽
暑，恒徒步走百馀里，与朱右、谢肃、徐一夔辈定文字交。天台郑四表善《易》，则从之受易。定海乐良鄞郑真
明《春秋》，山阴赵俶长于说诗，迮雨善乐府，广陵张昱
工歌诗，无为吴志淳、华亭朱芾工草书篆隶，㧑谦悉”
与为友。博究六经百氏之学，尤精《六书》，作《六书本义》，
复作《声音文字通》，时目为考古先生。洪武十二年，命
词臣修《正韵》，㧑谦年二十有八，应聘入京师，授中都
国子监典簿。久之，以荐召为琼山县学教谕。二十八
年卒于番禺。其后门人柴钦字广敬，以庶吉士与修
《永乐大典》，进言其师所撰《声音文字通》当采录，遂奉
命驰传，即其家取之。乐良字季本；迮雨字士霖；赵俶
字本初，洪武中官国子监博士，以年老乞归，加翰林
待制。张昱字光弼，庐陵人。仕元为江浙行省左右司
员外郎，行枢密院判官，留居西湖寿安坊，贫无以葺
庐，凌云翰为疏募焉。酒间为瞿佑诵所作诗，笑曰：“我
死埋骨湖上，题曰‘诗人张员外墓足矣’。”营生圹于赤
岸，曰“乐丘。”太祖征至京，悯其老，曰：“可闲矣。”厚赐遣还，
乃自号可闲老人。年八十三卒。吴志淳，字主一。元末
知靖安、都昌二县，奏除待制翰林，为权幸所阻，避兵
于鄞。朱芾，字孟辨，洪武初官编修，改中书舍人。
按《绍兴府志》：“谦，馀姚人，初名古则，幼孤贫，寄食从山
寺，与学佛”徒同学书，“克己复礼”之目，为用工准的。闻
金华郑四表学有根源，往师之，得其传。归隐。山万
书阁，潜心大业。饥寒迫之，其容晏如也。明初，征修《正
韵》，稍试其学。寻罢归，筑考古台，述《六书》之旨，著《声音
文字通》及《易学提纲》诸书，凡三百馀卷。大臣有荐谦
者，上曰：“吾欲老其才而用之。”后召为琼山教谕。明年
进所著书，诏翰林博议，不报。复还琼山，作琼台布学
范，教化大行，岭表以南称为“赵夫子。”初，谦之来京师，
学士宋濂遣子仲珩受业，谦归之。明年，仲珩校《正韵》，
多采谦说。谦于世利澹然，真义所在，目无王公，然终
以此厄穷无悔。卒于番禺，年四十五。

按《宁波府志》：“良字仲本，少有大志，究心圣贤之学。祖
大原积书数千卷，曰：‘吾子孙必有能读之者。良生果
能读其书，自六经子史百家之言，靡不淹贯。师事程
端礼，端礼以老友呼之。至正间，以贤良征至京，与黄
文献溍、王忠文祎、揭文昌傒斯游，讲明道术，相得懽
甚。时公卿大人咸器重之。良见元政不纲，归隐于大’”
浃、小浃之间，筑室其上，与从弟平江学正衍永嘉丞。
复读书其中，以山水自娱。忠文赠之以言，见其集中。
洪武初，辟为定海学教谕。循循善诱，课试有方。当时
英俊张信、陈韶辈咸出其门。又善属文，一时碑碣铭
记，多其所作。

按《绍兴府志》：“俶字本初，山阴人，宋宗室也。八岁能诗
文，指物辄赋。稍长，博涉经史，为文逼《秦汉赋》，尤擅美。
部使者河中何约按部至越，俶时为诸生，延见之，从
容问诸史，俶能详其上下三千年君臣行事，下至外
国山川形胜，如其身所履者。约叹曰：‘穷年读史，不如
听赵生谈也’。寻登进士。时方右武儒者，绌不用，俶遂”
隐居。明初征拜国子助教。是时典《成均》者皆极殊选，
而俶与苏伯衡为“冠弁”云。

按《列朝诗集》：“昱字光弼，庐陵人。早游湖海，为虞集、张
翥所知。杨左丞镇江浙，用才略，参谋军府事，迁杭省
左右司员外郎，行枢密院判官。天下用兵，藩府官多
侵官怙势，光弼诗酒自娱，超然物表。左丞死，弃官不
出。张氏礼致不屈，策其必败，题蕉叶以寓志。居西湖
寿安坊，今之花市也。贫无以葺庐，凌彦翀为疏募焉。”
酒间为瞿宗吉诵《歌风台诗》，以界尺击案，渊渊作金
石声，笑曰：“我死埋骨湖上，题曰‘诗人张员外墓足矣’。”
太祖征至京，深见温接，悯其老曰：“可闲矣。”厚赐遣还，
因自号可闲老人，徜徉湖山间，至年八十三而终。
按《列朝诗集志》，淳字主一，以字行，无为州人。以父荫
历官靖安、都昌二县簿。濠泗兵起，徙家豫章，徙居鄞
之东湖，奏除待制翰林，为权幸所阻，入国朝，遂不仕。
主一工古隶，学《孙叔敖碑》刘仁本《赠隶书吴判簿》云：
“草隶竞推吴太史。”以其先官县簿，后除待制也。
按《松江府志》：“芾字孟辨，华亭人。自号沧洲生。少从杨
铁崖游，才思飘逸，工词章，兼善翰墨。真草篆隶，清润
遒劲，风度不凡。”明太祖御制集有《和朱孟辨落花诗》。